ગુરુવારે 21મી જુને વિશ્વ યોગ દિવસની ઉજવણીના ભાગરૂપે સુરત શહેરમાં અને જિલ્લાના તમામ તાલુકા-નગરપાલિકાઓમાં મુખ્ય બે સ્થળોએ, ગ્રામ પંચાયત, સરકારી શાળાઓ, જિલ્લાની શૈક્ષણિક સંસ્થાઓ, વીર નર્મદ યુનિવર્સિટી હસ્તકની કોલેજો ખાતેના કેન્દ્રો પર યોગ શિબિરનું આયોજન કરવામાં આવ્યું હતું. સુરતનો જિલ્લાકક્ષાનો કાર્યક્રમ શહેરના સરસાણા કન્વેન્શન સેન્ટર ખાતે સવારે 6.00 વાગે વનમંત્રી ગણપત વસાવાના અધ્યક્ષસ્થાને યોજાયો હતો. જોકે, તેમાં પણ બે હજારથી વધારે લોકો નહતાં. અલબત્ત, સુરત જિલ્લામાં કુલ 15.50 લાખ લોકો યોગ ક્રિયામાં જોડાયા હોવાનો સરકારી તંત્રે દાવો કર્યો હતો. સુરત મહાનગરપાલિકાએ 58 કમ્યુનિટી હોલ, ગાર્ડન, ખાનગી પ્લોટ, ખાનગી સોસાયટીઓમાં યોગ શિબિરનું આયોજન કર્યું હતું. યોગદિવસની ઉજવણીમાં સમાજના વિવિધ ક્ષેત્રના અગ્રણીઓ-પદાધિકારીઓ તેમજ જિલ્લાની સામાજિક અને સેવાભાવી સંસ્થાઓ, વેપાર અને વાણિજ્ય સંસ્થાઓ, લાયન્સ કલબ વિગેરે સંસ્થાઓ પણ જોડાઈ હતી પરંતુ એક સાથે સૌથી વધુ લોકો યોગાસન કરવા માટે એકત્ર થાય તેવી વડાપ્રધાન મોદીની જે ચાર મહિના પહેલા કરાયેલી હાકલ હતી તે પૂરી કરી શકાય નહતી. એવું કોઈ આયોજન પણ થયું નહતું કે જેમાં હજારો લોકો એક સાથે યોગક્રિયામાં જોડાય.